[bookmark: _GoBack]L’any 2012 el poble deshabitat de Peguera va ser objecte d’un intent de turistificació encapçalat per una reforma urbanística que pretenia construir un hotel de luxe de nova planta així com restaurar les cases en runes del poble per deixar-les “tal com eren”. El mateix projecte amb capital internacional entenia que el seu èxit depenia del manteniment dels actuals paisatges naturals pertanyents al PEIN Serra d’Ensija-Rasos de Peguera que envolten el poble, deixant-los “tal com són”. Aquesta presentació pretén analitzar les lògiques d’activació patrimonial al voltant d’aquest projecte turístic a través de dos plans heurístics diferenciats: 1) La narrativa estratègica patrimonial emprada pel projecte turístic per justificar la seva presència, basada en la confluència puntual en l’espai i el temps de dues línies patrimonials separades, la cultural o humana exemplificada per la restauració de les cases del poble i la natural pels seus valors paisatgístics actuals; i 2) El recorregut històric i imbricat d’ambdues línies o els trajectes socionaturals de la vall de Peguera. La situació actual de Peguera com a poble abandonat envoltat d’àrees naturals protegides contrasta amb el seu passat tecnològic i industrial a través de l’explotació minera intensiva en tota la vall durant la primera meitat del segle XX.  Tal contrast històric reflecteix i permet reflexionar sobre les contradiccions encapsulades i les sinèrgies activades pels discursos patrimonials contemporanis lligats a l’activitat turística, il·lustrant la clàssica separació natura/cultura mitjançant un estudi de cas amb una idiosincràsia històrica particular.

